Hjörleifur sér ekki út úr augum fyrir verkefnum þótt hann sé “ kominn á aldur ” eins og sagt er . Hann er fæddur á Hallormsstað 1935 þar sem faðir hans var skógarvörður og móðir hans vefnaðar - og hannyrðakona . Hjörleifur er einn af þeim heppnu sem nýtur lífsins og heldur heilsu þótt árin séu orðin mörg . Hann segist vinna eins og hann hefur alltaf gert , allt frá því hann var settur í ábyrgðarmikið starf í fjósinu heima á Hallormsstað átta ára gamall og að slá með orfi og ljá . Hann byrjaði strax þá í fullorðinnavinnu og hefur haldið því síðan . Þá var ekki um það að ræða að vera í fríi suma daga heldur var unnið bæði um helgar og virka daga og hann hefur alla tíð haldið þeim takti , allt frá því hann stundaði landbúnaðarstörfin upp á gamla mátann , þar til hann fór að vinna launavinnu til að kosta skólagöngu sína . Hjörleifur skilgreinir sjálfan sig sem náttúrufræðing en hann lauk diploma prófi í líffræði frá Háskólanum í Leipzig 1963 . Viðfangsefni hans þessa dagana tengjast ritstörfum af ýmsu tagi og allan sinn aldur hefur Hjörleifur starfað á sviði náttúruverndar á einn eða annan hátt . Hann vann við landbúnaðarstörf , skógrækt , landmælingar , þýðingar og túlkun á námsárum sínum og lét snemma til sín taka á sviði náttúrurannsókna . Hjörleifur starfaði við slíkar rannsóknir , einkum á Austurlandi á árunum 1968 - ´ 78 . Hann átti sæti í náttúruverndarráði ´ 72 - ´ 78 og var fulltrúi á átta náttúruverndarþingum ´ 72 - ´ 92 . Hjörleifur vann margvísleg störf á vegum Náttúruverndarráðs og var frumkvöðull að Safnastofnun Austurlands og stjórnarformaður hennar til 1978 . Það ár var Hjörleifur kosinn á þing og strax skipaður iðnaðarráðherra , fyrst í rúmt ár og aftur 1980 - ´ 83 . Hann var alþingismaður í 21 ár og átti stóran hlut í stofnun Vinstri grænna 1999 . Hann sat á allsherjarþingi Sameinuðu þjóðanna 1984,1994 og 1997 og í Norðurlandaráði 1988 - ´ 95 . Hjörleifur hefur ritað um unhverfisvernd , orkumál , náttúrurannsóknir , jafnréttismál , þjóðmál o.fl . Hann er höfundur 13 bóka og birtir að meðaltali greinar hálfsmánaðarlega í fjölmiðlum . Þær eru um hugðarefni hans sem tengjast iðulega náttúrunni , gjarnan umhverfismálum , og þessa dagana eru loftslagsmálin ofarlega á baugi . Hann sækir fyrirlestra eins og hann kemur við og daginn sem viðtalið var tekið var hann á leiðinni á einn slíkan í Landsvirkjun , um loftslagsmálin . Hjörleifur hefur mikið stundað ferðalög í gegnum tíðina og segist ennþá taka tíma frá fyrir slíkar ferðir , sér í lagi að sumarlagi . Síðan er Hjörleifur að fylla í eyður þekkingar sinnar með því að aðstoða við skráningu á fornminjum sem hann segir hafa verið vanræktar . Hann hefur þá skoðun að það skipti miklu máli að reyna að kortleggja fortíðina ef við mannfólkið ætlum að tóra eitthvað hér á jörðinni áfram . Hjörleifur reynir að hreyfa sig eitthvað á hverjum degi til að láta sér líða vel . Hann fer í leikfimi og sund og göngutúra þegar veður leyfir . Þannig segir hann að líkamleg líðan sé miklu betri og svo gætir hann þess að vera í samvistum við ættingja og vini reglulega . Síðan lesi hann alltaf mikið , til að átta sig bæði á alþjóðamálum og innanlandsmálum . Hann heldur líka úti heimasíðunni , grænnvettvangur.is þar sem hægt er að lesa greinar hans um menn og málefni . Hjörleifur segist ekki vita hvað hann sé þessi helgi steinn sem margir tala um að setjast í og vonar að hann eigi ekki eftir að eyða löngum tíma í slíkri tilvist .